આ ફિલ્મ અત્યારે ઇતિહાસનું એક પ્રકરણ બની ગયેલા વર્લ્ડ ટ્રેડ સેન્ટરના ટ્વિન ટાવર્સની એક ટાઇમ-ટ્રાવેલ પણ છે. કમ્પ્યુટર ગ્રાફિક્સ અને ભવ્ય સેટની મદદથી બહુ જતનપૂવર્‍ક એને રીક્રીએટ કરવામાં આવ્યા છે. ઈવન છેક છેલ્લા દૃશ્ય સુધી સ્ક્રીન પર માત્ર આ ટ્વિન ટાવર્સની તસવીર જ તરવરતી રહે છે. ડિરેક્ટર રૉબર્ટ ઝેમેકિસે માત્ર ફિલિપ પેતીને જ નહીં, આ ટ્વિન ટાવર્સને પણ પ્રેમપૂવર્‍ક અંજલિ આપી છે. જે રીતે ટ્વિન ટાવર્સનું ગગનચુંબી કદ પેશ કરાય છે એ સ્પક્ટ કહી આપે છે કે આ માનવીય સાહસનું એવરેસ્ટ શિખર છે. તેમ છતાં ઘણા લોકોને ‘ધ વૉક’નો ફસ્ર્ટ હાફ ખાસ્સો ધીમો લાગશે. દર થોડી વારે ખુદ ફિલિપ પેતી ડૉક્યુમેન્ટરી સ્ટાઇલમાં પોતાની વાત કહ્યા કરે છે એ ખાસ્સું ઇરિટેટિંગ લાગે છે (જોકે તે ક્યાં ઊભો છે એ જોવા માટે તમારે ફિલ્મ જોવી પડે). આખા પડદાની વચ્ચે મોટા અક્ષરે લખાઈને આવતી સ્મોકિંગ કિલ્સની સૂચના પણ એટલી જ ઇરિટેટ કરે છે. અંગ્રેજીમાં જોનારા ઘણા લોકોને હીરો જોસેફ ગૉર્ડન લેવિટની નકલી ફ્રેન્ચ બોલી પણ અકળાવી મૂકે છે. પરંતુ સૌથી મોટી કમી એ સાલી કે આ આખી ફિલ્મમાં ક્યાંય સાચા ફિલિપ પેતીનો ચહેરો બતાવ્યો નથી કે ઈવન તેની સાચુકલી વૉકનો એકેય વિડિયો દર્શાવાયો નથી. એના માટે તમારે ‘મૅન ઑન વાયર’ ડૉક્યુમેન્ટરી જ જોવી પડે.